KLASA: 214/23

URBROJ: 711-02-01/03-2024-03

Zagreb, 19. siječnja 2024.

**SLAVKO TUCAKOVIĆ**

**Glavni vatrogasni zapovjednik Hrvatske vatrogasne zajednice**

**Predmet: Slavko Tucaković, Glavni vatrogasni zapovjednik Hrvatske vatrogasne zajednice**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 10. siječnja 2024. u Vašem predmetu utvrdilo **kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo 7. rujna 2023. na temelju neanonimne prijave otvorilo predmet protiv obveznika **Slavka Tucakovića, glavnog vatrogasnog zapovjednika Hrvatske vatrogasne zajednice**, koji se vodi pod brojem Pp-214/23. U prijavi se u bitnom upućuje na moguću nedopuštenost obnašanja dužnosti glavnog vatrogasnog zapovjednika Hrvatske vatrogasne zajednice i funkcije predsjednika Vatrogasne zajednice Grada Koprivnice.

Uvidom u Registar udruga Povjerenstvo je utvrdilo da je pod registarskim brojem 06000259, OIB 81503906546 upisana udruga pod nazivom Vatrogasna zajednica Grada Koprivnica (skraćeni naziv: VZG Koprivnica) sa sjedištem u Koprivnici. Kao predsjednik udruge naveden je Slavko Tucaković, za kojeg je usporedbom podataka o OIB-u utvrđeno da se radi o glavnom vatrogasnom zapovjedniku Hrvatske vatrogasne zajednice.

Uvidom u imovinsku karticu obveznika Slavka Tucakovića podnesenu 31. siječnja 2023. povodom godišnje obveze podnošenja, Povjerenstvo je utvrdilo da je obveznik u rubrici „Napomena“ naveo da je predsjednik Vatrogasne zajednice Grada Koprivnica.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima te zatražiti njegovo očitovanje.

Člankom 3. stavkom 1. podstavkom 8. ZSSI-a propisano je da su čelnici državnih upravnih organizacija dužnosnici u smislu navedenog Zakona. Povjerenstvo ukazuje da je dana 1. siječnja 2020.g. na snagu stupio Zakon o izmjenama i dopunama Zakona o ustrojstvu i djelokrugu ministarstava i drugih središnjih tijela državne uprave („Narodne novine“, broj 116/18.) temeljem kojeg je ustrojena Hrvatska vatrogasna zajednica kao središnje tijelo državne uprave. Temeljem Zakona o vatrogastvu („Narodne novine“, broj 125/19.) propisano je da je Hrvatska vatrogasna zajednica središnji državni ured nadležan za vatrogastvo kojem je na čelu glavni vatrogasni zapovjednik. Stoga, a budući da je Slavko Tucaković čelnik državne upravne organizacije isti je obvezan postupati sukladno odredbama ZSSI-a.

Uvidom u Registar obveznika utvrđeno je da je Slavko Tucaković stupio na dužnost glavnog vatrogasnog zapovjednika Hrvatske vatrogasne zajednice 30. siječnja 2020. te da je na navedenu dužnost ponovno izabran dana 24. rujna 2020.

Sukladno članku 18. stavku 5. ZSSI-a obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 23. stavkom 2. Zakona o vatrogastvu ( „Narodne novine“, broj 125/19 i 114/22) propisano je da je vatrogasna zajednica grada odnosno općine nadležno tijelo za vatrogastvo na razini jedinice lokalne samouprave, a osniva se u jedinicama lokalne samouprave gdje postoje dvije ili više članica vatrogasne zajednice te se osnivaju, djeluju i prestaju s djelovanjem sukladno odredbama zakona koji uređuje osnivanje i djelovanje udruga, ako ovim Zakonom za pojedina pitanja nije drukčije određeno.

Povjerenstvo stoga obrazlaže da na temelju članka 18. stavka 5. ZSSI-a, obveznik Slavko Tucaković može, istovremeno uz obnašanje dužnosti glavnog vatrogasnog zapovjednika Hrvatske vatrogasne zajednice, biti i članom Vatrogasne zajednice Grada Koprivnice. Povjerenstvo također ukazuje obvezniku kako nema pravo na naknadu ili primanje dara za obavljanje navedene funkcije, osim prava na naknadu putnih i drugih opravdanih troškova.

Slijedom navedenog, a sukladno članku 18. stavku 5. ZSSI-a, Povjerenstvo Vas obavještava kako protiv Vas nije utvrdilo pretpostavke za vođenje postupka pred Povjerenstvom.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Slavko Tucaković, osobnom dostavom
2. Podnositelju na znanje
3. Objava na internetskoj stranici Povjerenstva nakon dostave obveznici
4. Pismohrana